CELEX: 32014R1297
Language: hu
Date: 2014-12-05 00:00:00
Title: A Bizottság 1297/2014/EU rendelete ( 2014. december 5. ) az anyagok és keverékek osztályozásáról, címkézéséről és csomagolásáról szóló 1272/2008/EK európai parlamenti és tanácsi rendeletnek a műszaki és tudományos fejlődéshez való hozzáigazítása céljából történő módosításáról  EGT-vonatkozású szöveg

6.12.2014   
            
            
               HU
            
            
               Az Európai Unió Hivatalos Lapja
            
            
               L 350/1
            
         A BIZOTTSÁG 1297/2014/EU RENDELETE
   (2014. december 5.)
   az anyagok és keverékek osztályozásáról, címkézéséről és csomagolásáról szóló 1272/2008/EK európai parlamenti és tanácsi rendeletnek a műszaki és tudományos fejlődéshez való hozzáigazítása céljából történő módosításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az anyagok és keverékek osztályozásáról, címkézéséről és csomagolásáról, a 67/548/EGK és az 1999/45/EK irányelv módosításáról és hatályon kívül helyezéséről, valamint az 1907/2006/EK rendelet módosításáról szóló, 2008. december 16-i 1272/2008/EK európai parlamenti és tanácsi rendeletre (1) és különösen annak 53. cikke (1) bekezdésére,
   mivel:
   
               (1)
            
            
               Az 1272/2008/EK rendelet harmonizálja a veszélyes anyagok és keverékek osztályozására, valamint címkézési és csomagolási szabályaira vonatkozó kritériumokat. Kötelezi a szállítókat arra, hogy a veszélyesként besorolt anyagokat és keverékeket forgalomba hozatalukat megelőzően a rendeletnek megfelelően csomagolják és címkézzék. Szabályokat állapít meg, hogy elkerülhető legyen a fogyasztók – különösen a kisgyermekek – a lakosságnak szánt veszélyes vegyi anyag általi baleseti expozíciója és mérgezése.
            
         
               (2)
            
            
               Az egyszer használatos, feloldódó csomagolású folyékony fogyasztói mosószerek a tagállamokban forgalomba kerülnek, és e termékek piaci részesedése folyamatosan növekszik. A veszélyes vegyi anyagot tartalmazó egyszer használatos, feloldódó csomagolásokra vonatkozó jelenlegi előírások nem nyújtanak megfelelő védelmet. Indokolt ezért a lakosság – különösen a kisgyermekek vagy más kiszolgáltatott csoportok – jobb védelmét biztosító, egységes és hatékonyabb megközelítés alkalmazása, a feloldódó csomagolású vegyipari termékek szabad forgalmának megtartása mellett.
            
         
               (3)
            
            
               Számos tagállam toxikológiai központja nagy számú, kisgyermekeket érintő súlyos mérgezéses és szemkárosodást okozó esetet jelentett az egyszer használatos, feloldódó csomagolású folyékony fogyasztói mosószerek vonatkozásában, amelyek az egyéb csomagolási rendszerű fogyasztói mosószerekhez viszonyítva nagyobb baleseti rátával rendelkeznek.
            
         
               (4)
            
            
               Noha bizonyos tagállamokban a tájékoztatási kampányok érzékelhetően kedvező hatást fejtettek ki, szükség van a kisgyermekek számára való tetszetősség csökkentésére, valamint a kisgyermekek megvédésére a termék kevésbé láthatóvá tételével, átlátszatlan külső csomagolás alkalmazása révén, a feloldódó csomagolásba riasztó anyag (mint például keserű adalékanyag) adagolásával, amely szájjal való érintkezés esetén a termék szájból való azonnali eltávolítását váltja ki, valamint az ilyen típusú termékekhez való hozzáférés megnehezítésével. Az egyszer használatos, feloldódó csomagolású folyékony fogyasztói mosószerek külső csomagolásán kiegészítő információkat kell megadni és ki kell emelni azokat.
            
         
               (5)
            
            
               Az e termékekhez kapcsolódó súlyos következmények gyors kezelése érdekében – a gazdasági szereplőknek az új szabályokhoz való alkalmazkodáshoz szükséges minimális idő figyelembevétele mellett – megfelelő átmeneti időszakot szükséges előírni.
            
         
               (6)
            
            
               Az 1272/2008/EK rendelet 54. cikke (4) bekezdése szerinti sürgősségi eljárására van szükség.
            
         
               (7)
            
            
               A hasonló esetekről haladéktalanul tanulmányok készülnek, valamint további intézkedéseket hoznak, beleértve a szabályoknak más, feloldódó csomagolásban lévő fogyasztói termékekre való kiterjesztését, valamint megfontolásra kerül a javasolt szabályok felülvizsgálata.
            
         
               (8)
            
            
               Az ebben a rendeletben előírt intézkedések összhangban vannak az 1907/2006/EK európai parlamenti és tanácsi rendelet (2) 133. cikke alapján létrehozott bizottság véleményével,
            
         ELFOGADTA EZT A RENDELETET:
   1. cikk
   A 1272/2008/EK rendelet a következőképpen módosul:
   
               1.
            
            
               A 35. cikk (2) bekezdésének második albekezdése a következő mondattal egészül ki:
               „Amennyiben a 648/2004/EK európai parlamenti és tanácsi rendelet (3) 2. cikkének 1a. pontjában meghatározott folyékony fogyasztói mosószert egyszer használatos, feloldódó csomagolás tartalmazza, a II. melléklet 3.3. szakaszában meghatározott további követelmények alkalmazandók.
            
         
               2.
            
            
               A II. melléklet az e rendelet mellékletében foglaltak szerint módosul.
            
         2. cikk
   (1)   A 3. cikk második bekezdésétől eltérve, az 1. cikk hatálya alá tartozó, az 1272/2008/EK rendeletnek megfelelően osztályozott, címkézett és csomagolt, 2015. június 1-je előtt forgalomba hozott anyagokat 2015. december 31-ig nem kell az e rendelettel módosított 1272/2008/EK rendeletnek megfelelően újracímkézni és átcsomagolni.
   (2)   A 3. cikk második bekezdésétől eltérve, az 1. cikk hatálya alá tartozó, az 1999/45/EK európai parlamenti és tanácsi irányelvnek (4) vagy az 1272/2008/EK rendeletnek megfelelően osztályozott, címkézett és csomagolt, 2015. június 1-je előtt forgalomba hozott keverékeket 2015. december 31-ig nem kell az e rendelettel módosított 1272/2008/EK rendeletnek megfelelően újracímkézni és átcsomagolni.
   3. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   Ez a rendelet 2015. június 1-jétől kezdve alkalmazandó.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2014. december 5-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 353., 2008.12.31., 1. o.
   
   
      (2)  Az Európai Parlament és a Tanács 2006. december 18-i 1907/2006/EK rendelete a vegyi anyagok regisztrálásáról, értékeléséről, engedélyezéséről és korlátozásáról (REACH), az Európai Vegyianyag-ügynökség létrehozásáról, az 1999/45/EK irányelv módosításáról, valamint a 793/93/EGK tanácsi rendelet, az 1488/94/EK bizottsági rendelet, a 76/769/EGK tanácsi irányelv, a 91/155/EGK, a 93/67/EGK, a 93/105/EK és a 2000/21/EK bizottsági irányelv hatályon kívül helyezéséről (HL L 396., 2006.12.30., 1. o.).
   
      (3)  Az Európai Parlament és a Tanács 2004. március 31-i 648/2004/EK rendelete a mosó- és tisztítószerekről (HL L 104., 2004.4.8., 1. o.).”
   
      (4)  Az Európai Parlament és a Tanács 1999. május 31-i 1999/45/EK irányelve a tagállamoknak a veszélyes készítmények osztályozására, csomagolására és címkézésére vonatkozó törvényi, rendeleti és közigazgatási rendelkezéseinek közelítéséről (HL L 200., 1999.7.30., 1. o.).
   
      MELLÉKLET
      A 1272/2008/EK rendelet II. mellékletének 3. része a következő 3.3. szakasszal egészül ki:
      
         „3.3.   Egyszer használatos, feloldódó csomagolású folyékony fogyasztói mosószerek
         
         Amennyiben az egyszer használatos, folyékony fogyasztói mosószer feloldódó csomagolásban található, az alábbi kiegészítő rendelkezéseket kell alkalmazni:
         
                     3.3.1.
                  
                  
                     Az egyszer használatos, feloldódó csomagolású folyékony fogyasztói mosószereket külső csomagolással kell ellátni. A külső csomagolásnak meg kell felelnie a 3.3.2. szakaszban meghatározott követelményeknek, valamint a feloldódó csomagolásnak teljesítenie kell a 3.3.3. szakaszban meghatározott követelményeket.
                  
               
                     3.3.2.
                  
                  
                     A külső csomagolás:
                     
                                 i.
                              
                              
                                 átlátszatlan vagy homályos, hogy megakadályozza a termék vagy az egyedi adagok láthatóságát;
                              
                           
                                 ii.
                              
                              
                                 a 32. cikk (3) bekezdésének sérelme nélkül, a P102 »Gyermekektől elzárva tartandó« óvintézkedésre vonatkozó mondatot jól látható helyen és figyelemfelkeltő formában tartalmazza;
                              
                           
                                 iii.
                              
                              
                                 könnyen visszazárható, önálló tárolóedény;
                              
                           
                                 iv.
                              
                              
                                 a 3.1. szakaszban meghatározott követelmények sérelme nélkül olyan záróelemmel rendelkezik, amely:
                                 
                                             a)
                                          
                                          
                                             megakadályozza, hogy kisgyermekek kinyissák a csomagolást azáltal, hogy annak kinyitása nehéz számukra, mivel mindkét kéz koordinált, erővel történő használatát igényli;
                                          
                                       
                                             b)
                                          
                                          
                                             a külső csomagolás életciklusának egésze során megőrzi funkcionalitását az ismételt nyitásokat és zárásokat követően is.
                                          
                                       
                           
               
                     3.3.3.
                  
                  
                     A feloldódó csomagolás:
                     
                                 i.
                              
                              
                                 riasztó anyagot tartalmaz olyan koncentrációban, amely biztonságos, és amely véletlen szájon át történő expozíció esetén 6 másodpercen belül a termék szájból való eltávolítását váltja ki;
                              
                           
                                 ii.
                              
                              
                                 a feloldódó csomagolás 20 °C-os hőmérsékletű vízbe való helyezését követően folyékony tartalmát legalább 30 másodpercig megtartja;
                              
                           
                                 iii.
                              
                              
                                 szabványos vizsgálati feltételek között ellenáll legalább 300 N erejű mechanikus nyomásnak.”